Moody’s gradeer Eskom, banke afArgieffoto Moody’s Investors Service het die kragreus Eskom selfs dieper onder beleggingsgraad afgegradeer. Dit kom slegs ŉ dag nadat Suid-Afrika se vyf groot banke ook afgradeer is. Eskom se langtermynskuld is van Ba1 tot Ba2 afgegradeer. Eskom se euro-effekte is ook van Ba1 tot Ba2 afgegradeer. Die vooruitsig op Eskom se skuld is negatief. Anoj Singh, Eskom se finansiële hoof, het gesê dié afgradering volg op Moody’s se besluit om Suid-Afrika se staatskuld in sowel buitelandse geldeenhede as in rand tot Baa3, net een vlak bo rommelstatus, te verlaag. “Eskom het reeds 53% van die finansiële jaar se befondsing bekom en ons is vasbeslote dat ons die volledige befondsing vir die jaar sal bekom ondanks uitdagende marktoestande. Ons likiditeitsvlakke bly gesond en Eskom se finansiële profiel bly verbeter en stabiliseer,” het Singh gesê. Moody’s het Maandagaand die land se vyf groot banke, Standard Bank, FirstRand, Absa, Nedbank, en Investec afgegradeer. Moody’s het verduidelik dié afgradering is as gevolg van die regering se kredietgradering wat verswak het. Dit beteken dat die regering nie meer in staat is om ondersteuning aan die groot banke te bied sou hul dit benodig nie. Moody’s het bygevoeg die uitdagende bedryfsomgewing in Suid-Afrika het ook bygedra tot ekonomiese agteruitgang en verswakte makro-ekonomiese groei. Moody’s het gesê hy verwag dat die bruto binnelandse produk (BBP) met slegs met 0,8% in 2017 sal groei en met1,5% in 2018.